Jurie Roux moet wel miljoene aan US betaalJurie Roux. (Foto: Twitter) Jurie Roux, uitvoerende hoof van die Suid-Afrikaanse Rugbyunie, moet nou meer as R37 miljoen aan die Universiteit Stellenbosch (US) betaal, ná sy mislukte appèl teen ŉ arbitrasietoekenning wat in Desember gemaak is. Die eise deur US teen Roux en Chris de Beer is in Mei 2019 verwys vir finale arbitrasiebeslissing nadat die partye daartoe ooreengekom het. Roux en De Beer is reeds in 2015 deur die US gedagvaar nadat hulle daarvan beskuldig is dat hulle strydig met hul dienskontrakte opgetree en die universiteit daardeur ŉ verlies gely het. Luidens ŉ verslag deur KPMG, wat in 2016 bekendgestel is, het Roux ongemagtigde oorplasings van die US se reserwefondse aan die Stellenbosch Rugbyklub gemaak, terwyl hy in diens was van die universiteit. Roux was voor sy aanstelling as uitvoerende hoof van Saru US se senior direkteur van finansies en batebestuur. ŉ Tweede eis teen De Beer het met ŉ eis verband gehou dat hy onderneem het om ŉ bedrag geld aan die universiteit te betaal om te vergoed vir ŉ deel van die verlies wat veroorsaak is. Die toekenning deur die Arbitrasie-appèltribunaalpaneel van drie, wat Vrydag gepubliseer is, het appèlle deur Roux én De Beer van die hand gewys. Gevolglik moet Roux die bedrag van R37 116 402 plus rente vanaf die datum van betekening van dagvaarding aan die universiteit betaal. De Beer moet die bedrag van R1 904 511 plus rente vanaf die datum van betekening van dagvaarding aan die universiteit betaal. Roux en De Beer moet ook die universiteit se regskoste betaal, met De Beer wat vanaf die begin van die arbitrasieverhoor en die appèl verantwoordelik gehou word vir slegs ŉ persentasie van die US se regskoste. “Die US is verheug dat hierdie saak suksesvol afgehandel is, met toekennings in sy guns op al sy eise. Hierdie eise het gevolg weens die US se verbintenis tot goeie korporatiewe bestuur,” sê prof. Stan du Plessis, uitvoerende bedryfshoof van die universiteit.